title: VYKONÁVACIE NARIADENIE KOMISIE (EÚ) …/... o zabezpečení bezproblémového fungovania elektronického registra kvót na uvádzanie fluórovaných uhľovodíkov na trh

text:
               VYKONÁVACIE NARIADENIE KOMISIE (EÚ) …/...

               z 25. 4. 2019

               o zabezpečení bezproblémového fungovania elektronického registra kvót na uvádzanie fluórovaných uhľovodíkov na trh

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 517/2014 zo 16. apríla 2014 o fluórovaných skleníkových plynoch, ktorým sa zrušuje nariadenie (ES) č. 842/2006
                  1
               , a najmä na jeho článok 17 ods. 2,

               keďže:

               (1)V článku 17 nariadenia (EÚ) č. 517/2014 sa stanovuje centrálny elektronický register, ktorého cieľom je spravovať kvóty na účely uvádzania fluórovaných uhľovodíkov na trh a ich vykazovania vrátane zariadení naplnených fluórovanými uhľovodíkmi, ktoré sa uvádzajú na trh (ďalej len „register“).

               (2)Po nadobudnutí platnosti dodatku z Kigali k Montrealskému protokolu o látkach, ktoré poškodzujú ozónovú vrstvu
                  2
               , sa od 1. januára 2019 vzťahuje na dovoz a vývoz veľkých množstiev fluórovaných uhľovodíkov z a do Únie licenčný systém stanovený v článku 4B Montrealského protokolu. Za takúto licenciu sa považuje platná registrácia podniku, ktorý pôsobí ako dovozca alebo vývozca (podľa toho, čo je relevantné) v registri podľa nariadenia (EÚ) č. 517/2014.

               (3)S cieľom zabezpečiť bezproblémové fungovanie registra je dôležité špecifikovať požiadavky na podniky, ktoré sa musia povinne zaregistrovať. Také požiadavky by okrem iného mali zahŕňať požiadavku na poskytovanie informácií týkajúcich sa finančnej situácie a právneho postavenia týchto podnikov. Také informácie môžu byť potrebné na zabezpečenie účinného procesu prideľovania kvót, zamedzenie jeho narušenia a predchádzanie prípadom obchádzania alebo zneužívania legislatívnych požiadaviek.

               (4)V požiadavkách na registráciu by sa mala zohľadniť aj špecifická situácia podnikov, ktoré poverili jediného zástupcu v súlade s nariadením (EÚ) č. 517/2014.

               (5)S cieľom umožniť účinné uplatňovanie mechanizmu prideľovania kvót na uvádzanie fluórovaných uhľovodíkov na trh prostredníctvom registra je dôležité poskytnúť záruky, ktorých účelom je zaistiť, aby sa kvóty prideľovali zákonným a spravodlivým spôsobom. Úlohou registra je uľahčovať účinné uplatňovanie mechanizmu kvót. Register by preto mal byť organizovaný a spravovaný tak, aby ho bolo možné používať ako nástroj na zabránenie akémukoľvek obchádzaniu alebo zneužívaniu požiadaviek na prideľovanie kvót. Najmä v prípade, že jeden konečný užívateľ výhod zaregistruje viacero podnikov s cieľom získať vyšší prídel kvót, než je podiel jedného podniku na maximálnom množstve fluórovaných uhľovodíkov, ktoré môžu byť uvedené na trh v Únii v súlade s článkom 15 ods. 1 nariadenia (EÚ) č. 517/2014, podniky, ktoré zaregistroval jeden konečný užívateľ výhod, by sa na účely prideľovania kvót podľa článku 16 ods. 5 nariadenia mali považovať za jeden podnik. Skutočné vlastníctvo sa môže týkať akéhokoľvek druhu právnych subjektov vrátane malých a stredných podnikov.

               (6)Vzhľadom na vnútroštátne právne predpisy a pravidlá, ktorými sa riadi zriaďovanie a prevádzkovanie podnikov, Komisia potrebuje pomoc členských štátov, aby mohla posúdiť úplnosť a presnosť informácií, ktoré podniky poskytli na účely registrácie. Členské štáty by preto mali byť povinné spolupracovať s Komisiou a vymieňať si s ňou informácie s cieľom zabezpečiť bezproblémové fungovanie registra.

               (7)Komisia je povinná zabezpečiť, aby sa osobné údaje predložené podľa článku 17 nariadenia (EÚ) č. 517/2014 spracúvali v súlade s nariadením Európskeho parlamentu a Rady (EÚ) 2018/1725
                  3
               .

               (8)Opatrenia stanovené v tomto nariadení sú v súlade so stanoviskom výboru zriadeného podľa článku 24 ods. 1 nariadenia (EÚ) č. 517/2014,

               PRIJALA TOTO NARIADENIE:

               Článok 1

               Predmet úpravy

               V tomto nariadení sa stanovujú všeobecné a prevádzkové požiadavky na zápis do registra zriadeného podľa článku 17 ods. 1 nariadenia (EÚ) č. 517/2014.

               Článok 2

               Vymedzenie pojmov

               „Konečný užívateľ výhod“ je konečný užívateľ výhod v zmysle vymedzenia v článku 3 ods. 6 smernice Európskeho parlamentu a Rady (EÚ) 2015/849
                  4
               .

               Článok 3

               Požiadavky na informácie na účely zápisu do registra

               1.Podniky so sídlom v Únii poskytujú Komisii na účely zápisu do registra tieto informácie:

               a)názov a právna forma podniku, ako sa uvádzajú v príslušných úradných dokladoch v súlade s vnútroštátnymi právnymi predpismi a postupmi;

               b)úplná adresa podniku vrátane názvu ulice a čísla budovy, poštového smerovacieho čísla, názvu mesta a krajiny;

               c)telefónne číslo podniku vrátane medzinárodnej predvoľby;

               d)identifikačné číslo DPH podniku;

               e)číslo registrácie a identifikácie hospodárskych subjektov (EORI) podniku (v uplatniteľnom prípade);

               f)úplné meno jednej kontaktnej osoby, ktorá spĺňa podmienky uvedené v bodoch i) a ii), a individuálna elektronická adresa, ktorú táto osoba používa na profesionálne účely a z ktorej podľa možnosti vyplýva jasná väzba na podnik. :

               i)osoba je buď konečným užívateľom výhod plynúcich z daného podniku alebo jeho zamestnancom;

               ii)osoba je oprávnená plniť všetky záväzky a vykonávať príslušné činnosti súvisiace s registrom v mene podniku tak, aby sa stali pre podnik právne záväzné;

               g)opis obchodných činností podniku;

               h) písomné potvrdenie úmyslu podniku zapísať sa do registra podpísané konečným užívateľom výhod plynúcich z podniku alebo zamestnancom podniku, ktorý je oprávnený vydávať právne záväzné vyhlásenia v mene podniku;

               i)údaje o bankovom účte podniku potvrdené dokumentom podpísaným zástupcom banky alebo originálny oficiálny bankový výpis o bankovom účte v Únii, ktorý podnik používa na svoje obchodné činnosti, pričom sa tento výpis vzťahuje na obdobie posledných 3 mesiacov.

               2.Podniky so sídlom mimo Únie, ktoré poverili jediného zástupcu podľa článku 16 ods. 5 nariadenia (EÚ) č. 517/2014, poskytujú Komisii na účely zápisu do registra tieto informácie:

               a)informácie uvedené v odseku 1 písm. a), b) a c), avšak tak v súvislosti s podnikom, ako aj jediným zástupcom, pričom v prípade informácií uvedených v písmene a) sa k nim prikladá príslušný úradný doklad, na ktorom je v každom prípade uvedený názov/meno a právna forma, a úradne overený preklad tohto dokumentu v angličtine;

               b)informácie uvedené v odseku 1 písm. d), e) a i), ale len v súvislosti s jediným zástupcom, a nie podnikom;

               c)úplné meno jednej kontaktnej osoby, ktorá spĺňa podmienky uvedené v bodoch i) a ii) a individuálna elektronická adresa, ktorú táto osoba používa na profesionálne účely a z ktorej podľa možnosti vyplýva jasná väzba na podnik:

               i)osoba je buď konečným užívateľom výhod plynúcich z jediného zástupcu alebo jeho zamestnancom;

               ii)osoba je oprávnená plniť všetky záväzky a vykonávať príslušné činnosti súvisiace s registrom v mene podniku a jediného zástupcu tak, aby sa stali právne záväznými tak pre podnik, ako aj pre jediného zástupcu;

               d)elektronická adresa jediného zástupcu;

               e)opis obchodných činností podniku;

               f)písomné potvrdenie uvedené v odseku 1 písm. h), ktoré však podpísal aj konečný užívateľ výhod alebo zamestnanec jediného zástupcu, ktorý je oprávnený vydávať právne záväzné vyhlásenia v mene jediného zástupcu.

               3.Aby podniky mohli predložiť oznámenie podľa článku 16 ods. 2 alebo 4 nariadenia (EÚ) č. 517/2014 na daný rok, Komisia vydá oznam podľa článku 16 ods. 2 tretieho pododseku uvedeného nariadenia, v ktorom uvedie lehoty na predloženie žiadosti o zápis do registra a uzavretie procesu žiadosti o zápis do registra.

               4.Podniky, ktoré registráciu vykonali ešte pred nadobudnutím účinnosti tohto nariadenia, predložia informácie podľa odsekov 1 alebo 2 podľa toho, ktorý sa uplatňuje, do 3 mesiacov od nadobudnutia účinnosti tohto nariadenia okrem prípadu, že sa už tieto informácie predložili pri zápise do registra.

               Článok 4

               Dodatočné požiadavky na informácie na účely zápisu do registra

               1.Komisia môže požiadať podnik, aby jej poskytol informácie o totožnosti konečného užívateľa, resp. užívateľov výhod plynúcich z podniku, a v uplatniteľnom prípade aj jediného zástupcu podniku vrátane informácií o druhu skutočného vlastníctva a druhu a úrovni kontroly, ktorú je taký konečný užívateľ výhod oprávnený vykonávať.

               2.Komisia môže takisto v odôvodnených prípadoch a po predbežnom posúdení informácií poskytnutých podľa článku 3 a prípadne aj odseku 1 tohto článku požiadať podnik, aby jej poskytol:

               a)dodatočné informácie alebo podporné dôkazy s cieľom preukázať presnosť a úplnosť informácií poskytnutých podľa článku 3 alebo prípadne odseku 1 tohto článku;

               b)účtovnú závierku podniku z predchádzajúceho roka alebo, ak nie je k dispozícii, doklad potvrdzujúci dostatok finančných prostriedkov na výkon budúcich činností, v súvislosti s ktorými podnik žiada o zápis do registra;

               c)podnikateľský plán podniku týkajúci sa budúcich činností a prehľad predchádzajúcich obchodných činností;

               d)dokument poskytujúci dôkaz o riadiacej štruktúre podniku;

               e)informácie o všetkých prepojeniach, napr. právnych, ekonomických alebo fiškálnych, na iné podniky alebo konečných užívateľov výhod plynúcich z iných podnikov, ktorí podali žiadosť o zápis do registra alebo sú už zapísaní v registri.

               3.Komisia môže v prípade potreby požadovať, aby podniky, ktoré poverili jediného zástupcu, pripojili ku všetkým dodatočným informáciám alebo podporným dôkazom požadovaným podľa odseku 2 úradne overený preklad v angličtine.

               4.Podniky predložia všetky informácie alebo dôkazy požadované podľa tohto článku do 10 pracovných dní odo dňa podania žiadosti alebo v rámci dlhšej lehoty, ktorú Komisia môže povoliť na základe riadne odôvodnenej žiadosti podniku o predĺženie lehoty.

               Článok 5

               Povinnosť aktualizovať informácie

               Podniky zapísané v registri zabezpečujú, aby informácie, ktoré poskytli alebo ktoré boli poskytnuté v ich mene podľa tohto nariadenia, boli priebežne aktualizované a v prípade, že dôjde k zmene informácií alebo tieto informácie už nie sú úplné alebo presné, Komisii bezodkladne poskytujú aktualizované informácie.

               Článok 6

               Zamietnutie, pozastavenie a zrušenie registrácie

               1.Komisia môže odmietnuť zapísať podnik do registra alebo môže pozastaviť registráciu podniku, ak nie sú splnené požiadavky tohto nariadenia vo vzťahu k danému podniku alebo ak akékoľvek informácie alebo dôkazy, ktoré poskytol daný podnik alebo ktoré boli poskytnuté v jeho mene podľa tohto nariadenia, sú nesprávne alebo neúplné. Dotknutý podnik a príslušný orgán dotknutého členského štátu sú o dôvodoch zamietnutia alebo pozastavenia registrácie informované prostredníctvom registra.

               2.Ak bola registrácia podniku pozastavená podľa odseku 1, Komisia zruší pozastavenie a obnoví registráciu, ak v súvislosti s daným podnikom následne dôjde k splneniu požiadaviek tohto nariadenia alebo ak sa informácie alebo dôkazy, ktoré podnik poskytol alebo ktoré boli poskytnuté v jeho mene podľa tohto nariadenia, následne aktualizovali a sú presné a úplné.

               3.Komisia zruší registráciu podnikov v prípadoch, ak boli úmyselne poskytnuté nepravdivé informácie alebo ak podnik po pozastavení registrácie opakovane neposkytol požadované informácie alebo ich neaktualizoval podľa tohto nariadenia. Dotknutý podnik a príslušný orgán dotknutého členského štátu sú o dôvodoch zrušenia registrácie informované prostredníctvom registra.

               Článok 7

               Podniky s rovnakým konečným užívateľom, resp. užívateľmi výhod

               1.Na účely prideľovania kvót na uvádzanie fluórovaných uhľovodíkov na trh podľa článku 16 ods. 5 nariadenia (EÚ) č. 517/2014 sa všetky podniky s rovnakým konečným užívateľom, resp. užívateľmi výhod, považujú za jedného oznamovateľa v súlade s článkom 16 ods. 2 a 4 nariadenia. Týmto oznamovateľom je podnik, ktorý bol zaregistrovaný ako prvý, alebo prípadne iný zaregistrovaný podnik, ktorý určil konečný užívateľ výhod. Na účely prepočítavania referenčných hodnôt podľa článku 16 ods. 3 nariadenia (EÚ) č. 517/2014 sa všetky podniky s rovnakým konečným užívateľom, resp. užívateľmi výhod, považujú za jedného dovozcu alebo výrobcu. Týmto dovozcom alebo výrobcom je podnik, ktorý bol zaregistrovaný ako prvý, alebo prípadne iný zaregistrovaný podnik, ktorý určil konečný užívateľ výhod.

               2.Pokiaľ ide o podniky, v prípade ktorých sa odsek 1 uplatňuje na dve obdobia oznamovania, Komisia zruší registráciu podnikov s rovnakým konečným užívateľom, resp. užívateľmi výhod, okrem podniku, ktorý bol zaregistrovaný ako prvý, alebo prípadne iného podniku, ktorý určil konečný užívateľ výhod, okrem prípadu, že existujú ďalšie nesplnené záväzky v súlade s nariadením (EÚ) č. 517/2014, ktoré si vyžadujú zápis do registra.

               Článok 8

               Výmena informácií

               Členské štáty na požiadanie spolupracujú s Komisiou a vymieňajú si s ňou informácie, ak je to potrebné na posúdenie úplnosti a presnosti informácií, ktoré podniky poskytli na účely registrácie podľa tohto nariadenia, najmä ak sa spomínané informácie týkajú vnútroštátnych právnych predpisov a postupov.

               Článok 9

               1.Osobné údaje podniku spracovávané v registri sa môžu uchovávať najviac 5 rokov po zrušení registrácie v súlade s článkom 6 ods. 3.

               2.Komisia zabezpečuje výmaz osobných údajov v súlade s odsekom 1 technickými prostriedkami.

               Článok 10

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 25. 4. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 150, 20.5.2014, s. 195.

                     (2)

                        Rozhodnutie Rady (EÚ) 2017/1541 zo 17. júla 2017 o uzavretí dodatku z Kigali k Montrealskému protokolu o látkach, ktoré poškodzujú ozónovú vrstvu, v mene Európskej únie (Ú. v. EÚ L 236, 14.9.2017, s. 1).

                     (3)

                        Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

                     (4)

                        Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73).


title: VYKONÁVACIE NARIADENIE KOMISIE (EÚ) …/... ktorým sa Kapverdským ostrovom udeľuje dočasná výnimka z pravidiel preferenčného pôvodu stanovených v delegovanom nariadení (EÚ) 2015/2446, pokiaľ ide o pripravené alebo konzervované filé z makrely a pripravené alebo konzervované filé z tuniaka fregatového alebo tuniaka makrelovitého

text:
               VYKONÁVACIE NARIADENIE KOMISIE (EÚ) …/...

               z 17. 4. 2019,

               ktorým sa Kapverdským ostrovom udeľuje dočasná výnimka z pravidiel preferenčného pôvodu stanovených v delegovanom nariadení (EÚ) 2015/2446, pokiaľ ide o pripravené alebo konzervované filé z makrely a pripravené alebo konzervované filé z tuniaka fregatového alebo tuniaka makrelovitého

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  1
               , a najmä na jeho články 64 ods. 6 a 66 písm. b),

               keďže:

               (1)Kapverdské ostrovy sú krajinou, ktorá využíva všeobecný systém preferencií (VSP) uvedený v nariadení Európskeho parlamentu a Rady (EÚ) č. 978/2012
                  2
               . Vykonávacím nariadením Komisie (EÚ) č. 439/2011
                  3
                bola Kapverdským ostrovom udelená výnimka z nariadenia Komisie (EHS) č. 2454/93
                  4
               , pokiaľ ide o vymedzenie pojmu pôvodné výrobky používaného na účely VSP. Príslušná výnimka sa týka ročného objemu 2 500 ton pripraveného alebo konzervovaného filé z makrely a 875 ton pripraveného alebo konzervovaného filé z tuniaka fregatového alebo tuniaka makrelovitého. Na základe uvedenej výnimky a v rámci týchto množstiev sa tieto výrobky považovali za výrobky s pôvodom na Kapverdských ostrovoch, a to aj napriek tomu, že síce boli vyrobené na Kapverdských ostrovoch, ale z nepôvodných rýb. Platnosť výnimky sa po troch predĺženiach jej trvania skončila 31. decembra 2018.
                  5

               (2)Listom z 22. októbra 2018 predložili Kapverdské ostrovy žiadosť o predĺženie platnosti uvedenej výnimky pre tie isté ročné objemy, kým nenadobudne platnosť nová Dohoda o hospodárskom partnerstve medzi Úniou a západnou Afrikou parafovaná 30. júna 2014. Na základe v nej stanovených pravidiel kumulácie táto dohoda umožní odvetviu spracovania rýb Kapverdských ostrovov dodržiavať pravidlá preferenčného pôvodu využívaním rýb pochádzajúcich z iných štátov západnej Afriky.

               (3)Celkové ročné množstvá, na ktoré bola Kapverdským ostrovom udelená výnimka, prispeli od roku 2008 významnou mierou k zlepšeniu situácie v kapverdskom sektore spracovania rýb. Tieto množstvá takisto viedli, v určitej miere, k oživeniu flotily malých rybárskych plavidiel Kapverdských ostrovov, ktorá má pre túto krajinu kľúčový význam.

               (4)Z argumentov uvedených v žiadosti vyplýva, že schopnosť kapverdského odvetvia spracovania rýb pokračovať vo vývoze do Únie v rámci VSP by bola bez uvedenej výnimky značne ovplyvnená, čo by mohlo odradiť od ďalšieho budovania kapverdskej flotily malých rybárskych plavidiel na rybolov pelagických druhov.

               (5)Na konsolidáciu výsledkov, ktoré už Kapverdské ostrovy dosiahli v úsilí o oživenie miestnej rybolovnej flotily, je potrebný ďalší čas. Výnimka by mala Kapverdským ostrovom poskytnúť dostatočný čas na to, aby sa pripravili na splnenie požiadaviek na získanie štatútu preferenčného pôvodu.

               (6)So zreteľom na dočasnú povahu výnimiek udeľovaných v súvislosti s vymedzením pojmu pôvodné výrobky by sa výnimka mala udeliť na obdobie dvoch rokov alebo do nadobudnutia účinnosti dohody o hospodárskom partnerstve medzi Úniou a západnou Afrikou, pokiaľ ide o ročné množstvá 2 500 ton pripraveného alebo konzervovaného filé z makrely a 875 ton pripraveného alebo konzervovaného filé z tuniaka fregatového alebo tuniaka makrelovitého. Platnosť výnimky by sa však mala skončiť v deň, ktorý bezprostredne predchádza dňu nadobudnutia platnosti dohody o hospodárskom partnerstve so západnou Afrikou, pokiaľ k nemu dôjde pred 31. decembrom 2020.

               (7)Množstvá uvedené v prílohe k tomuto nariadeniu by sa mali spravovať v súlade s článkami 49 až 54 vykonávacieho nariadenia Komisie (EÚ) 2015/2447
                  6
               , ktoré sa vzťahujú na správu colných kvót.

               (8)Výnimka by sa mala udeliť pod podmienkou, že colné orgány Kapverdských ostrovov prijmú potrebné kroky na vykonanie kvantitatívnych kontrol vývozu výrobkov, na ktoré sa vzťahuje výnimka, a že predložia Komisii vyhlásenie o množstvách, v súvislosti s ktorými boli vydané osvedčenia o pôvode na tlačive A podľa tohto nariadenia, ako aj poradové čísla týchto osvedčení. Ak by sa v priebehu roku 2019 začal na Kapverdských ostrovoch uplatňovať systém registrovaných vývozcov (systém REX) podľa článku 79 vykonávacieho nariadenia Komisie (EÚ) 2015/2447, rovnaké pravidlo by sa malo uplatňovať aj na potvrdenia o pôvode vyhotovované registrovanými vývozcami.

               (9)Opatrenia stanovené v tomto nariadení by mali nadobudnúť účinnosť dňom nasledujúcim po jeho uverejnení, aby sa zohľadnila situácia Kapverdských ostrovov a aby sa tejto krajine umožnilo využívať výnimku bez akéhokoľvek ďalšieho odkladu.

               (10)Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

               Článok 1

               Odchylne od článku 41 písm. b) a článku 45 delegovaného nariadenia (EÚ) 2015/2446 sa pripravené alebo konzervované filé z makrely a pripravené alebo konzervované filé z tuniaka fregatového alebo tuniaka makrelovitého patriace pod číselný znak KN 1604 15 11, ex 1604 19 97 a 1604 20 90 vyrobené na Kapverdských ostrovoch z nepôvodných rýb považujú za výrobky s pôvodom na Kapverdských ostrovoch v súlade s článkami 2, 3 a 4 tohto nariadenia.

               Článok 2

               1.Výnimka sa vzťahuje na výrobky vyvezené z Kapverdských ostrovov a navrhnuté na prepustenie do voľného obehu v Únii v období od 1. januára 2019 do

               a)31. decembra 2020 alebo

               b)ak dohoda o hospodárskom partnerstve medzi Úniou a západnou Afrikou parafovaná 30. júna 2014 (ďalej len „DHP“) nadobudne platnosť 31. decembra 2020 alebo pred týmto dňom, tak do dňa, ktorý bezprostredne predchádza dňu nadobudnutia platnosti DHP.

               2.Táto výnimka sa uplatňuje na výrobky do výšky ročného množstva uvedeného v prílohe.

               3.Uplatnenie výnimky podlieha splneniu podmienok stanovených v článku 43 delegovaného nariadenia (EÚ) 2015/2446.

               Článok 3

               Množstvá uvedené v prílohe k tomuto nariadeniu sa spravujú v súlade s článkami 49 až 54 vykonávacieho nariadenia Komisie (EÚ) 2015/2447, ktoré sa vzťahujú na správu colných kvót.

               Článok 4

               Výnimka sa udeľuje za týchto podmienok:

               1.   Colné orgány Kapverdských ostrovov prijmú potrebné opatrenia, aby skontrolovali množstvo vyvezených výrobkov uvedených v článku 1.

               2.   V kolónke 4 osvedčenia o pôvode na tlačive A, ktoré vystavili príslušné orgány Kapverdských ostrovov podľa tohto nariadenia, sa uvedie tento text: „Výnimka – vykonávacie nariadenie Komisie (EÚ) xxx/2019“. Ak sa v roku 2019 začne na Kapverdských ostrovoch uplatňovať systém registrovaných vývozcov (systém REX), uvedený text sa uvádza na potvrdeniach o pôvode vyhotovených registrovanými vývozcami.

               3.   Príslušné orgány Kapverdských ostrovov zašlú Komisii každý štvrťrok vyhlásenie o množstvách, v súvislosti s ktorými sa vydali osvedčenia o pôvode a/alebo vyhotovili potvrdenia o pôvode podľa tohto nariadenia a poradové čísla týchto dokladov.

               Článok 5

               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

               Uplatňuje sa od 1. januára 2019.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 17. 4. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 269, 10.10.2013, s. 1.

                     (2)

                        Nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (Ú. v. EÚ L 303, 31.10.2012, s. 1).

                     (3)

                        Vykonávacie nariadenie Komisie (EÚ) č. 439/2011 zo 6. mája 2011 o výnimke z nariadenia (EHS) č. 2454/93, pokiaľ ide o vymedzenie pojmu pôvodné výrobky používaného na účely systému všeobecných colných preferencií, aby sa zohľadnila osobitná situácia Kapverdských ostrovov v súvislosti s vývozom určitých rybárskych výrobkov do Európskej únie (Ú. v. EÚ L 119, 7.5.2011, s. 1).

                     (4)

                        Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

                     (5)

                        Vykonávacie nariadenie Komisie (EÚ) 2017/968 z 8. júna 2017 (Ú. v. EÚ L 146, 9.6.2017, s. 13).

                     (6)

                        Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

    ---documentbreak---

               PRÍLOHA

                        Poradové číslo

                        Číselný znak KN

                        Opis tovaru

                        Obdobie

                        Ročné množstvo (v tonách čistej hmotnosti)

                        09.1647

                        1604 15 11

                        ex 1604 19 97

                        Pripravené alebo konzervované filé z makrely (Scomber scombrus, Scomber japonicus, Scomber colias)

                        1. 1. 2019 do dátumu určeného v súlade s článkom 2 ods. 1

                        2 500 ton

                        09.1648

                        ex 1604 19 97

                        1604 20 90

                        Pripravené alebo konzervované filé z tuniaka fregatového alebo tuniaka makrelovitého (Auxis thazard, Auxis rochei)

                        1. 1. 2019 do dátumu určeného v súlade s článkom 2 ods. 1

                        875 ton


title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) 2017/1153, pokiaľ ide o vykazovanie hodnôt CO2 podľa WLTP v prípade určitých kategórií nových osobných vozidiel, a ktorým sa upravujú vstupné údaje pre korelačný nástroj

text:
               VYKONÁVACIE NARIADENIE KOMISIE (EÚ) …/...

               z 31. 10. 2019,

               ktorým sa mení vykonávacie nariadenie (EÚ) 2017/1153, pokiaľ ide o vykazovanie hodnôt CO2 podľa WLTP v prípade určitých kategórií nových osobných vozidiel, a ktorým sa upravujú vstupné údaje pre korelačný nástroj

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel
                  1
               , a najmä na jeho článok 8 ods. 9 prvý pododsek a článok 13 ods. 7 prvý pododsek,

               keďže:

               (1)Nariadením (EÚ) 2019/631 Európskeho parlamentu a Rady
                  2
                sa stanovuje, že cieľové hodnoty emisií CO2 v prípade nových osobných vozidiel z celého vozového parku EÚ na roky 2025 a 2030 sa majú vypočítavať na základe emisií CO2 meraných v súlade s nariadením Komisie (EÚ) 2017/1151
                  3
               , pokiaľ ide o nové osobné vozidlá zaevidované v roku 2020 (ďalej len „namerané hodnoty emisií CO2“).

               (2)Vo vykonávacom nariadení Komisie (EÚ) 2017/1153
                  4
                sa stanovujú pravidlá výpočtu a vykazovania nameraných hodnôt emisií CO2 výrobcami. Je však potrebné ďalej spresniť, ako sa majú tieto hodnoty určovať, najmä pokiaľ ide o hybridné elektrické vozidlá bez externého nabíjania (NOVC-HEV) a hybridné elektrické vozidlá s externým nabíjaním (OVC-HEV).

               (3)Malo by sa objasniť aj to, ako sa majú určovať namerané emisie CO2 v prípade, keď sa na účely typového schvaľovania vykonáva niekoľko skúšok emisií CO2.

               (4)Korelácia emisií CO2 vozidiel NOVC-HEV a OVC-HEV by sa vzhľadom na zložitosť prispôsobenia korelačného nástroja na účel zohľadnenia takýchto technológií vozidiel mala vykonať na základe fyzických skúšok vozidla, a nie na základe simulácií vykonaných pomocou korelačného nástroja. S cieľom zabezpečiť účinné overenie výsledkov korelácie by sa však technické skúšobné údaje týkajúce sa uvedených vozidiel mali poskytovať Komisii rovnakým spôsobom ako v prípade konvenčných vozidiel.

               (5)Vykonávacie nariadenie (EÚ) 2017/1153 by sa preto malo zodpovedajúcim spôsobom zmeniť.

               (6)Opatrenia stanovené v tomto nariadení sú v súlade so stanoviskom Výboru pre zmenu klímy,

               PRIJALA TOTO NARIADENIE:

               Článok 1

               Vykonávacie nariadenie (EÚ) 2017/1153 sa mení takto:

               1.Článok 7a sa mení takto:

               a)Prvý pododsek odseku 1 sa nahrádza takto:

               „Výrobcovia vypočítajú hodnotu kombinovaných emisií CO2 alebo prípadne vážených kombinovaných emisií CO2 určenú ako M CO2 measured pre každé nové osobné vozidlo zaevidované v roku 2020 podľa týchto rovníc:

               a)V prípade vozidiel výlučne s motorom s vnútorným spaľovaním:

               rovnica na výpočet MCO2-ind stanovená v druhom pododseku odseku 3.2.3.2.4 čiastkovej prílohy 7 k prílohe XXI k nariadeniu (EÚ) 2017/1151, kde sa veličiny MCO2-H a MCO2-L v danom interpolačnom rade nahradia hodnotami MCO2,C,5 (kombinovanými) prevzatými z položiek 2.5.1.1.3 (vozidlo H) a 2.5.1.2.3 (vozidlo L) osvedčenia o typovom schválení ES, ako sa uvádza vo vzore stanovenom v doplnku 4 k prílohe I k nariadeniu (EÚ) 2017/1151;

               b)V prípade hybridných elektrických vozidiel bez externého nabíjania (NOVC-HEV):

               rovnica: MCO2-measured = MCO2-L,C,5 + Kind x (MCO2-H,C,5 – MCO2-L,C,5),

               kde

               MCO2-L,C,5
                     je hodnota MCO2,C,5 (kombinovaná) v danom interpolačnom rade prevzatá z položky 2.5.1.2.3 osvedčenia o typovom schválení ES, ako sa uvádza vo vzore stanovenom v doplnku 4 k prílohe I k nariadeniu (EÚ) 2017/1151;

               Kind
                     je interpolačný koeficient posudzovaného konkrétneho vozidla za príslušný skúšobný cyklus WLTP, ako sa uvádza v bode 4.5.3 čiastkovej prílohy 8 k prílohe XXI k nariadeniu (EÚ) 2017/1151;

               MCO2-H,C,5
                     je hodnota MCO2,C,5 (kombinovaná) v danom interpolačnom rade prevzatá z položky 2.5.1.1.3 osvedčenia o typovom schválení ES, ako sa uvádza vo vzore stanovenom v doplnku 4 k prílohe I k nariadeniu (EÚ) 2017/1151.

               c)V prípade hybridných elektrických vozidiel s externým nabíjaním (OVC-HEV):

               rovnica: MCO2-measured = MCO2-L,C,5 + Kind x (MCO2-H,C,5 – MCO2-L,C,5),

               kde

               MCO2-L,C,5, MCO2-H,C,5
                     sú v danom interpolačnom rade stanovené podľa vzorca uvedeného v bode 4.1.3.1 čiastkovej prílohy 8 k prílohe XXI k nariadeniu (EÚ) 2017/1151, kde sa veličina Mi,CDj nahradí hodnotou MCO2,CD (kombinovanou) prevzatou z položky 2.5.3.2 osvedčenia o typovom schválení ES pre vozidlo H a prípadne L a veličina Mi,CS sa nahradí hodnotou MCO2,C,5 (kombinovanou) prevzatou z položky 2.5.3.1 osvedčenia o typovom schválení ES pre vozidlo H, L alebo prípadne M;

               Kind
                     je interpolačný koeficient posudzovaného konkrétneho vozidla za príslušný skúšobný cyklus WLTP, ako sa vymedzuje v bode 4.5.3 čiastkovej prílohy 8 k prílohe XXI k nariadeniu (EÚ) 2017/1151.“;

               b)Vkladá sa tento odsek 1a:

               „1a. Keď je v položkách 2.5.1.1.3, 2.5.1.2.3, 2.5.3.1 alebo 2.5.3.2 osvedčenia o typovom schválení ES zaznamenaná viac ako jedna hodnota merania, hodnoty MCO2,C,5 alebo MCO2,CD uvedené v odseku 1 sa na účely tohto ustanovenia určujú takto:

               a)v prípade jedného merania: kombinovaná hodnota zaznamenaná pri skúške 1;

               b)v prípade dvoch meraní: priemer dvoch kombinovaných hodnôt zaznamenaných pri skúškach 1 a 2;

               c)v prípade troch meraní: priemer troch kombinovaných hodnôt zaznamenaných pri skúškach 1, 2 a 3.“

               2.Príloha I sa mení takto:

               a)Posledná veta bodu 2.1 druhého odseku sa nahrádza takto:

               „Pokiaľ ide o hybridné elektrické vozidlá bez externého nabíjania (NOVC-HEV) a hybridné elektrické vozidlá s externým nabíjaním (OVC-HEV), hodnoty CO2 podľa NEDC, ktoré sa majú použiť ako referenčné hodnoty na účely oddielu 3, sa stanovia na základe fyzických skúšok vozidla, a nie simulácií korelačného nástroja. Fyzické merania sa vykonávajú v súlade s príslušnými ustanoveniami týkajúcimi sa fyzických skúšok vozidiel stanovenými v tejto prílohe. Vstupné údaje pre fyzické skúšky vozidla sa v súlade s bodom 2.4 stanovia a predložia schvaľovaciemu úradu alebo prípadne technickej službe“;

               b)V bode 2.2a sa písmeno a) nahrádza takto:

                „a) na všetky takéto výsledky skúšok sa uplatní korekcia výsledkov skúšky podľa WLTP pre hmotnostné emisie CO2 v súlade s doplnkom 2 k čiastkovej prílohe 6 a doplnkom 2 k čiastkovej prílohe 8 k prílohe XXI k nariadeniu (EÚ) 2017/1151 bez ohľadu na ustanovenia bodu 3.4.4 písm. a) doplnku 2 k čiastkovej prílohe 6 a bodu 1.1.4 písm. a) doplnku 2 k čiastkovej prílohe 8 k prílohe XXI k uvedenému nariadeniu;“;

               c)V bode 2.4 sa tabuľka 1 mení takto:

                i)v položke 24 sa text v druhom stĺpci pod názvom „Vstupné parametre na účely korelačného nástroja“ nahrádza textom „Kapacita prevádzkovej batérie“;

                ii)položky 38 až 41 sa nahrádzajú takto:

                        „38

                        Hodnota CO2 pri WLTP vo fáze 1 (hodnota v režime na udržanie nabitia batérie v prípade NOVC a OVC-HEV)

                        gCO2/km

                        Položka 2.1.1.2.1.

                        doplnku 8a k prílohe I k nariadeniu (EÚ) 2017/1151

                        Nekorigovaná nameraná hodnota MCO2,p,1 z nízkej fázy

                        39

                        Hodnota CO2 pri WLTP vo fáze 2 (hodnota v režime na udržanie nabitia batérie v prípade NOVC a OVC-HEV)

                        gCO2/km

                        tamtiež

                        Nekorigovaná nameraná hodnota MCO2,p,1 zo strednej fázy

                        40

                        Hodnota CO2 pri WLTP vo fáze 3 (hodnota v režime na udržanie nabitia batérie v prípade NOVC a OVC-HEV)

                        gCO2/km

                        tamtiež

                        Nekorigovaná nameraná hodnota MCO2,p,1 z vysokej fázy

                        41

                        Hodnota CO2 pri WLTP vo fáze 4 (hodnota v režime na udržanie nabitia batérie v prípade NOVC a OVC-HEV)

                        gCO2/km

                        tamtiež

                        Nekorigovaná nameraná hodnota MCO2,p,1 z veľmi vysokej fázy“

               iii)v položke 60 sa text v druhom stĺpci pod názvom „Vstupné parametre na účely korelačného nástroja“ nahrádza slovami „Prúd alternátora pri WLTP (konvertor typu DC/DC – pri nízkom napätí – v prípade NOVC a OVC – HEV)“;

               iv)v položke 61 sa text v druhom stĺpci pod názvom „Vstupné parametre na účely korelačného nástroja“ nahrádza slovami „Prúd prevádzkovej batérie“;

               v)položka 75 sa vypúšťa;

               vi)položka 77 sa nahrádza takto:

                        „77

                        Korigovaná nameraná hodnota CO2 pri WLTP (hodnota v režime na udržanie nabitia batérie v prípade NOVC a OVC-HEV) za vozidlo H a/alebo L

                        g/km

                        Položka 2.1.1.2.1 doplnku 8a k prílohe I k nariadeniu (EÚ) 2017/1151

                        Kombinované namerané emisie CO2 za vozidlo H a L po všetkých uplatniteľných korekciách, MCO2,C,5. V prípade 2 a 3 skúšok podľa WLTP sa poskytnú všetky namerané výsledky (s výnimkou NOVC a OVC – HEV, pri ktorých sa uvedie len konečná hodnota pre typové schválenie).“

               vii)dopĺňajú sa tieto položky 79 až 101:

                        „79

                        Výsledky emisií CO2 pri skúške podľa WLTP v režime vybíjania batérie vozidla (kombinované)

                        gCO2/km

                        Bod 2.5.3.2 doplnku 4 k prílohe I k nariadeniu (EÚ) 2017/1151

                        Kombinované hmotnostné emisie CO2 v režime vybíjania batérie vozidla MCO2,CD (priemerné hodnoty v prípade 2 a 3 skúšok) pri skúške typu I vypočítané podľa bodu 4.1.2 čiastkovej prílohy 8 k prílohe XXI k nariadeniu (EÚ) 2017/1151 (len pri OVC – HEV)

                        80

                        Kombinované emisie CO2 (namerané) podľa WLTP vážené faktorom využitia

                        gCO2/km

                        Vypočítané podľa bodu 4.1.3.1 čiastkovej prílohy 8 k prílohe XXI k nariadeniu (EÚ) 2017/1151

                        Vypočítané vážené kombinované výsledky (namerané) podľa článku 7a ods. 1 písm. c) tohto nariadenia (len pri OVC – HEV)

                        81

                        Kombinované emisie CO2 (nahlásené) podľa WLTP vážené faktorom využitia

                        gCO2/km

                        Položka 2.5.3.3 osvedčenia o typovom schválení ES

                        Vypočítané vážené kombinované výsledky (nahlásené) prevzaté z položky 2.5.3.3 osvedčenia o typovom schválení ES (len pre OVC – HEV)

                        82

                        Ekvivalentný dojazd vo výlučne elektrickom režime (EAER) podľa WLTP kombinovaný

                        km

                        Položka 2.5.3.7.2 (EAER) osvedčenia o typovom schválení ES

                        Kombinovaný ekvivalentný dojazd vo výlučne elektrickom režime (EAER) (len pri OVC – HEV)

                        83

                        Indexové číslo prechodného cyklu

                        –

                        Položka 2.1.1.4.1.4 dodatku 8a k prílohe I k nariadeniu (EÚ) 2017/1151

                        Pri OVC-HEV uveďte indexové číslo prechodného cyklu.

                        84

                        Relatívna zmena elektrickej energie REECi pri každej skúške v režime vybíjania batérie vozidla

                        –

                        Vypočítané podľa bodu 3.2.4.5.2 čiastkovej prílohy 8 k prílohe XXI k nariadeniu (EÚ) 2017/1151

                        Uveďte REECi pri každej skúške CD (skúške v režime vybíjania batérie vozidla)

                        85

                        Emisie CO2 v režime na udržanie nabitia batérie podľa NEDC (nahlásené, podmienka B)

                        gCO2/km

                        Informačný dokument [doplnok 3 k prílohe I k nariadeniu (EÚ) 2017/1151]

                        (pri NOVC-HEV položka 3.5.7.2.1; pri OVC-HEV položka 3.5.7.2.2)

                        Vyhlásenie výrobcu pôvodného zariadenia

                        pri NOVC-HEV: nahlásená kombinovaná hodnota CO2 podľa NEDC; pri OVC-HEV: nahlásené kombinované hmotnostné emisie CO2 v režime na udržanie nabitia batérie (podmienka B podľa NEDC).

                        86

                        Emisie CO2 v režime vybíjania batérie vozidla podľa NEDC (nahlásené, podmienka A)

                        gCO2/km

                        Informačný dokument [položka 3.5.7.2.3 dodatku 3 k prílohe I k nariadeniu (EÚ) 2017/1151]

                        Kombinované emisie CO2 v režime vybíjania batérie vozidla, vyhlásenie výrobcu pôvodného zariadenia (len pri OVC-HEV)

                        87

                        Vážené kombinované emisie CO2 podľa NEDC (nahlásené)

                        gCO2/km

                        Vyhlásenie výrobcu pôvodného zariadenia

                        Vyhlásenie výrobcu pôvodného zariadenia (len pri OVC-HEV)

                        88

                        Dojazd v elektrickom režime podľa NEDC pri OVC-HEV (nahlásené)

                        km

                        Vyhlásenie výrobcu pôvodného zariadenia

                        Vyhlásenie výrobcu pôvodného zariadenia (len pri OVC-HEV)

                        89

                        Faktor KCO2 pri korekcii v režime na udržanie nabitia batérie

                        (g/km) / (Wh/km)

                         Bod 2.3.2 doplnku 2 k čiastkovej prílohe 8 k prílohe XXI k nariadeniu (EÚ) 2017/1151

                        Korekčný koeficient hmotnostných emisií CO2 v prípade RCB pri NOVC a OVC-HEV

                        90

                        Konfigurácia hybridného vozidla (P0, P1, P2, P2 planétová, P3 alebo P4)***

                        –

                        Má vozidlo elektrický motor používaný na pohon vozidla a výrobu elektrickej energie v pozícii P0, P1, P2, P2 planétová, P3 alebo P4, alebo v ich kombinácii?

                         Vyhlásenie výrobcu pôvodného zariadenia

                        91

                        Maximálny výstupný výkon každého elektrického motora (P0, P1, P2, P2 planétová, P3 alebo P4)***

                        kW

                        Bod 3.3.1.1.1 doplnku 3 k prílohe I k nariadeniu (EÚ) 2017/1151

                        Vyhlásenie výrobcu pôvodného zariadenia

                        92

                        Maximálny výstupný krútiaci moment každého elektrického motora (P0, P1, P2, P2 planétová, P3 alebo P4)***

                        Nm

                        Vyhlásenie výrobcu pôvodného zariadenia

                        93

                        Pri každom elektrickom motore pomer medzi rotačnou rýchlosťou elektrického motora a referenčnou rotačnou rýchlosťou (P0, P1, P2, P2 planétová, P3 alebo P4)***

                        –

                        Vyhlásenie výrobcu pôvodného zariadenia

                        94

                        Kapacita trakčného REESS

                        Ah

                        Bod 3.3.2.3 doplnku 3 k prílohe I k nariadeniu (EÚ) 2017/1151

                        Vyhlásenie výrobcu pôvodného zariadenia

                        95

                        Prúd trakčného REESS

                        A

                        Doplnok 3 k čiastkovej prílohe 8 k prílohe XXI k nariadeniu (EÚ) 2017/1151

                        20 Hz hodnoty časových radov použité pri skúške(-ach) prevzorkované na 1 Hz

                        96

                        Typ technológie trakčného REESS

                        –

                        Bod 1.1.10 doplnku 8a k prílohe I k nariadeniu (EÚ) 2017/1151

                        Vyhlásenie výrobcu pôvodného zariadenia

                        97

                        Počiatočný stav nabitia trakčného REESS

                        %

                        Vyhlásenie výrobcu pôvodného zariadenia

                        98

                        Počet článkov REESS

                        Bod 3.3.2.1 doplnku 3 k prílohe I k nariadeniu (EÚ) 2017/1151

                        Vyhlásenie výrobcu pôvodného zariadenia

                        99

                        Menovité napätie/časové rady trakčného REESS

                        V

                        Doplnok 3 k čiastkovej prílohe 8 k prílohe XXI k nariadeniu (EÚ) 2017/1151

                        Nominálne hodnoty alebo hodnoty časových radov použité pri skúške (minimum 20 Hz)

                        100

                        Funkcia dobehu vozidla pri voľnobežných otáčkach motora

                        –

                        Á/N

                        Má vozidlo funkciu dobehu vozidla pri voľnobežných otáčkach motora (ktorá umožní, aby motor išiel na voľnobežný chod počas dobehu vozidla s cieľom ušetriť palivo)?

                        101

                        Funkcia dobehu vozidla s vypnutým motorom

                        –

                        Á/N

                        Má vozidlo funkciu dobehu vozidla s vypnutým motorom (ktorá umožní, aby sa motor počas dobehu vozidla vypol s cieľom ušetriť palivo)?

               ***
                     P0: elektrický motor je pripojený k hnaciemu remeňu motora, preto má ako referenčnú rýchlosť otáčky motora;

               P1: elektrický motor je pripojený na kľukový hriadeľ motora, preto má ako referenčnú rýchlosť otáčky motora;

               P2: elektrický motor je namontovaný hneď pred prevodom (prevodovkou alebo plynule meniteľným prevodom), preto má ako referenčnú rýchlosť vstupné otáčky prevodovky;

               P2 planétová: elektrický motor je pripojený na prevod planétovej prevodovky, ktorá nie je pripojená na strane motoru s vnútorným spaľovaním ani na strane pohonu nápravy, tu sa označuje ako strana planétovej prevodovky. V tomto prípade je prevodovým pomerom, ktorý sa má špecifikovať, pomer medzi rotačnou rýchlosťou elektrického motora a strany planétovej prevodovky (referenčná rýchlosť), do ktorej sa premieta zrýchľujúci/spomaľujúci účinok redukčného prevodu

               P3: elektrický motor je namontovaný hneď pred pohonom hnanej nápravy a má preto ako referenčnú rýchlosť rotačnú rýchlosť celkových vstupných otáčok pohonu nápravy (zahŕňa elektrické motory namontované na prevod planétovej prevodovky na strane pohonu nápravy). Vozidlo môže mať najviac dva motory P3 [jeden pre prednú (P3a) a jeden pre zadnú (P3b) nápravu];

               P4: elektrický motor je pripojený za pohonom nápravy, preto má ako referenčnú rýchlosť uvedenú rýchlosť kolies. Vozidlo môže mať najviac štyri motory P4 (jeden pre každé koleso, pričom P4a označuje predné kolesá a P4b zadné kolesá).

               Ďalšie špecifikácie týchto vstupov sa majú uviesť vo vzore vstupov pre korelačný nástroj.“;

               d)V druhom odseku bodu 4.2.1.4.2 sa dopĺňa táto veta:

               „V prípade písmena d), keď boli koeficienty jazdného zaťaženia pre rad vymedzený vzorcom na stanovenie jazdného zaťaženia stanovené v súlade s bodom 2.3.8.2.1 písm. a), koeficienty jazdného zaťaženia pre jednotlivé vozidlo sa môžu stanoviť podľa vzorcov uvedených v druhom odseku bodu 4.2.1.5.“

               Článok 2

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Článok 1 bod 2 písm. c) sa uplatňuje od 1. januára 2020.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 31. 10. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 140, 5.6.2009, s. 1.

                     (2)

                        Nariadenie Európskeho parlamentu a Rady (EÚ) 2019/631 zo 17. apríla 2019, ktorým sa stanovujú emisné normy CO2 pre nové osobné vozidlá a nové ľahké úžitkové vozidlá a ktorým sa zrušujú nariadenia (ES) č. 443/2009 a (EÚ) č. 510/2011 (Ú. v. EÚ L 111, 25.4.2019, s. 13).

                     (3)

                        Nariadenie Komisie (EÚ) 2017/1151 z 1. júna 2017, ktorým sa dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel, ktorým sa mení smernica Európskeho parlamentu a Rady 2007/46/ES, nariadenie Komisie (ES) č. 692/2008 a nariadenie Komisie (EÚ) č. 1230/2012 a ktorým sa zrušuje nariadenie Komisie (ES) č. 692/2008 (Ú. v. EÚ L 175, 7.7.2017, s. 1).

                     (4)

                        Vykonávacie nariadenie Komisie (EÚ) 2017/1153 z 2. júna 2017, ktorým sa stanovuje metodika určovania korelačných parametrov potrebných na zohľadnenie zmien v regulačnom skúšobnom postupe a mení nariadenie (EÚ) č. 1014/2010 (Ú. v. EÚ L 175, 7.7.2017, s. 679).


title: VYKONÁVACIE NARIADENIE KOMISIE (EÚ) …/... o postupoch koordinovaného vykonávania zintenzívnených úradných kontrol produktov živočíšneho pôvodu, zárodočných produktov, vedľajších živočíšnych produktov a zložených produktov príslušnými orgánmi na hraničných kontrolných staniciach

text:
               VYKONÁVACIE NARIADENIE KOMISIE (EÚ) …/...

               z 7. 11. 2019

               o postupoch koordinovaného vykonávania zintenzívnených úradných kontrol produktov živočíšneho pôvodu, zárodočných produktov, vedľajších živočíšnych produktov a zložených produktov príslušnými orgánmi na hraničných kontrolných staniciach

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách)
                  1
               , a najmä na jeho článok 65 ods. 6,

               keďže:

               (1)Podľa nariadenia (EÚ) 2017/625 sa musia určité kategórie zvierat a tovaru podrobiť pred ich vstupom do Únie systematickým kontrolám na hraničných kontrolných staniciach.

               (2)Z článku 65 ods. 4 nariadenia (EÚ) 2017/625 vyplýva, že v prípade podozrenia z podvodných alebo klamlivých praktík prevádzkovateľa alebo opakovaného porušenia pravidiel uvedených v článku 1 ods. 2 uvedeného nariadenia by sa mali zintenzívniť úradné kontroly zásielok s rovnakým pôvodom alebo na rovnaké použitie, ktoré vykonávajú príslušné orgány na hraničných kontrolných staniciach. Podľa článku 65 ods. 5 nariadenia (EÚ) 2017/625 sa rozhodnutie príslušných orgánov vykonať takéto zintenzívnené kontroly má oznámiť Komisii a členským štátom prostredníctvom systému riadenia informácií pre úradné kontroly (ďalej len „systém IMSOC“), na ktorý sa odkazuje v článku 131 uvedeného nariadenia.

               (3)Aby sa zabezpečil harmonizovaný prístup ku koordinovanému vykonávaniu zintenzívnených úradných kontrol určitých druhov tovaru vstupujúcich do Únie, mali by sa stanoviť podrobné postupy koordinovaného vykonávania takýchto kontrol vrátane pravidiel týkajúcich sa úlohy systému IMSOC v tomto kontexte. Z praktických dôvodov by sa malo koordinované vykonávanie zintenzívnených kontrol na hraniciach obmedziť na kategórie zásielok, v prípade ktorých možno identifikovať prevádzkareň pôvodu uvedenú na zozname, t. j. zásielky produktov živočíšneho pôvodu, zárodočných produktov, vedľajších živočíšnych produktov a zložených produktov.

               (4)Pri prijímaní oznámenia od príslušných orgánov v súlade s článkom 65 ods. 5 nariadenia (EÚ) 2017/625 by Komisia mala posúdiť najmä to, či nedodržiavanie pravidiel spočíva v podozrení z podvodných alebo klamlivých praktík alebo v potenciálne závažnom alebo opakovanom porušení pravidiel uvedených v článku 1 ods. 2 nariadenia (EÚ) 2017/625, napr. uvádzanie na trh produktov živočíšneho pôvodu obsahujúcich kontaminanty alebo rezíduá veterinárnych liekov v množstvách, ktoré presahujú maximálne limity rezíduí, alebo produktov, ktoré nie sú v súlade s nariadením Komisie (ES) č. 2073/2005
                  2
               .

               (5)S cieľom znížiť riziko podvodných alebo klamlivých praktík spočívajúcich v predkladaní malých zásielok na úradné kontroly, by celková hmotnosť vyhovujúcich zásielok, ktorá je nevyhnutná na ukončenie koordinovaného vykonávania zintenzívnených úradných kontrol, mala byť aspoň desaťkrát väčšia ako hmotnosť zásielky, ktorá pôvodne viedla k zavedeniu tohto opatrenia. Aby sa zamedzilo neprijateľnému administratívnemu a finančnému zaťaženiu príslušných orgánov a prevádzkovateľov, mala by sa stanoviť maximálna celková hmotnosť vyhovujúcich zásielok, ktorá je nevyhnutná na ukončenie koordinovaného vykonávania zintenzívnených úradných kontrol.

               (6)Ak sa počas koordinovaného vykonávania zintenzívnených úradných kontrol zistí v prípade troch zásielok vstupujúcich do Únie ten istý typ porušenia pravidiel, aký bol uvedený oznámení podľa článku 65 ods. 5 nariadenia (EÚ) 2017/625, malo by sa v koordinovanom vykonávaní zintenzívnených úradných kontrol pokračovať, až kým nebudú výsledky a opatrenia príslušných orgánov dotknutých tretích krajín uspokojivé. V takom prípade by Komisia mala požiadať príslušné orgány tretích krajín, aby vykonali potrebné vyšetrovania a opatrenia na nápravu situácie v prevádzkarni pôvodu a podali o tom správu Komisii.

               (7)Z dôvodu efektívnosti kontrolného systému by členské štáty mali mať možnosť vylúčiť z koordinovaného vykonávania zintenzívnených úradných kontrol určité zásielky, ak má byť zamietnutý vstup zásielok do Únie z iných dôvodov, než je porušenie pravidiel, na základe ktorého sa vykonávajú koordinované zintenzívnené úradné kontroly.

               (8)Keďže nariadenie (EÚ) 2017/625 sa uplatňuje od 14. decembra 2019, aj toto nariadenie by sa malo uplatňovať od toho istého dátumu.

               (9)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

               Článok 1
               Predmet úpravy a rozsah pôsobnosti

               V tomto nariadení sa stanovujú postupy koordinovaného vykonávania zintenzívnených úradných kontrol príslušnými orgánmi na hraničných kontrolných staniciach, pokiaľ ide o produkty živočíšneho pôvodu, zárodočné produkty, vedľajšie živočíšne produkty a zložené produkty vstupujúce do Únie na účely uvedenia na trh.

               Článok 2
               Vymedzenie pojmov

               Na účely tohto nariadenia „prevádzkareň pôvodu“ je prevádzkareň pôvodu v tretej krajine vrátane plavidiel tretích krajín, ktorá je uvedená v zoznamoch zostavených na účely vývozu produktov živočíšneho pôvodu, zárodočných produktov, vedľajších živočíšnych produktov a zložených produktov do Únie v súlade s príslušnými právnymi predpismi Únie.

               Článok 3
               Začatie koordinovaného vykonávania zintenzívnených úradných kontrol

               1.Príslušné orgány pri oznamovaní svojho rozhodnutia Komisii a ostatným členským štátom prostredníctvom systému IMSOC v súlade s článkom 65 ods. 5 nariadenia (EÚ) 2017/625 uvedú prevádzkareň pôvodu, kategóriu tovaru vrátane jeho opisu a číselného znaku podľa kombinovanej nomenklatúry uvedenej v prílohe I k nariadeniu Rady (EHS) č. 2658/87
                  3
                a porušenie pravidiel, ktoré je dôvodom na koordinované vykonávanie zintenzívnených úradných kontrol.

               2.Po prijatí oznámenia uvedeného v odseku 1 Komisia posúdi, či sú splnené tieto podmienky:

               a)oznámenie sa zakladá na podozrení z podvodných alebo klamlivých praktík alebo na potenciálne závažnom alebo opakovanom porušení pravidiel uvedených v článku 1 ods. 2 nariadenia (EÚ) 2017/625;

               b)oznámenie sa týka konania alebo opomenutia, za ktoré je zodpovedná prevádzkareň pôvodu dotknutej zásielky;

               c)dotknutá zásielka nie je ešte predmetom koordinovaného vykonávania zintenzívnených úradných kontrol v súlade s týmto nariadením; a

               d)na dotknutú zásielku sa nevzťahujú mimoriadne opatrenia prijaté v súlade s článkom 53 nariadenia Európskeho parlamentu a Rady (ES) č. 178/2002
                  4
               , núdzové opatrenia prijaté v súlade s článkom 261 nariadenia (EÚ) 2016/429
                  5
                ani špecifické opatrenia prijaté v súlade s článkom 128 nariadenia (EÚ) 2017/625 v súvislosti s tým istým porušením pravidiel, aké je uvedené v oznámení podľa odseku 1.

               3.Komisia zaznamená výsledky svojho posúdenia uvedeného v odseku 2 do systému IMSOC.

               4.Ak z výsledku posúdenia uvedeného v odseku 2 vyplýva, že sú splnené požadované podmienky, príslušné orgány na hraničných kontrolných staniciach vo všetkých členských štátoch vykonajú koordinované zintenzívnené úradné kontroly.

               Článok 4
               Postupy koordinovaného vykonávania zintenzívnených úradných kontrol

               1.Príslušné orgány na hraničných kontrolných staniciach vo všetkých členských štátoch vykonajú identifikačné a fyzické kontroly uvedené v článku 49 nariadenia (EÚ) 2017/625 v prípade každej zásielky, ktorá pochádza z tej istej prevádzkarne pôvodu a obsahuje tú istú kategóriu tovaru, v súvislosti s rovnakým typom porušenia pravidiel, ktorý je uvedený v systéme IMSOC v súlade s článkom 3 ods. 1.

               2.Na účely kontrol uvedených v odseku 1 sa zásielky vyberajú na základe číselných znakov kombinovanej nomenklatúry uvedených v systéme IMSOC v súlade s článkom 3 ods. 1.

               3.Ak číselné znaky nie sú dostatočne špecifické na náležitú identifikáciu kategórie tovaru, príslušné orgány na hraničných kontrolných staniciach podrobia koordinovanému vykonávaniu zintenzívnených úradných kontrol len zásielky vybrané na základe týchto kódov, ak zodpovedajú opisu tovaru uvedenému v súlade s článkom 3 ods. 1.

               4.Príslušné orgány zaznamenajú v systéme IMSOC dôvody, prečo vybraná zásielka nebola predmetom koordinovaného vykonávania zintenzívnených úradných kontrol v súlade s odsekom 3.

               Článok 5
               Nariadené kontroly

               1.Ak sa počas koordinovaného vykonávania zintenzívnených úradných kontrol zistí v prípade troch zásielok vstupujúcich do Únie ten istý typ porušenia pravidiel, aký bol uvedený oznámení podľa článku 3 ods. 1, Komisia požiada príslušný orgán tretej krajiny, na území ktorého sa nachádza prevádzkareň pôvodu nevyhovujúcich zásielok, aby:

               a)vykonal potrebné vyšetrovanie s cieľom zistiť príčiny porušenia pravidiel (ďalej len „uložené kontroly“);

               b)prijal v súvislosti s prevádzkarňou pôvodu akčný plán na účinnú nápravu situácie a

               c)podal správu o opatreniach uvedených v písmenách a) a b) vrátane výsledkov akčného plánu.

               2.Komisia dôsledne monitoruje výsledky uložených kontrol a akčného plánu a prijme ďalšie opatrenia vrátane opatrení podľa článku 53 nariadenia (ES) 178/2002 a článku 127 ods. 4 nariadenia (EÚ) 2017/625, ak:

               a)príslušný orgán tretej krajiny neprijme primerané opatrenia na účinnú nápravu situácie alebo

               b)príslušné orgány členských štátov naďalej oznamujú neuspokojivé výsledky koordinovaného vykonávania zintenzívnených úradných kontrol.

               Článok 6
               Ukončenie koordinovaného vykonávania zintenzívnených úradných kontrol

               1.Koordinované vykonávanie zintenzívnených úradných sa ukončí v týchto prípadoch:

               a)ak sa príslušný orgán rozhodne stiahnuť svoje oznámenie uvedené v článku 3 ods. 1 a informuje o tom Komisiu a ostatné členské štáty prostredníctvom systému IMSOC, pričom uvedie dôvody svojho rozhodnutia; alebo

               b)ak sú splnené tieto podmienky:

               i)príslušné orgány hraničných kontrolných staníc členských štátov zaznamenajú v systéme IMSOC najmenej desaťkrát za sebou uspokojivé výsledky koordinovaného vykonávania zintenzívnených úradných kontrol a

               ii)celková hmotnosť zásielok uvedených v bode i) dosahuje aspoň desaťnásobok hmotnosti zásielky, ktorej sa týkalo oznámenie uvedené v článku 3 ods. 1, alebo čistú hmotnosť 300 ton podľa toho, ktorá hodnota je nižšia.

               2. Ak však Komisia uložila kontroly v súlade s článkom 5 ods. 1 písm. a), koordinované vykonávanie zintenzívnených úradných kontrol sa ukončí v prípade, že:

               a)príslušné orgány hraničných kontrolných staníc členských štátov zaznamenajú v systéme IMSOC najmenej tridsaťkrát za sebou uspokojivé výsledky koordinovaného vykonávania zintenzívnených úradných kontrol a

               b)príslušný orgán tretej krajiny prijal uspokojivý akčný plán v súlade s článkom 5 ods. 1 písm. b).

               Článok 7
               Náklady na koordinované vykonávanie zintenzívnených úradných kontrol

               Náklady na koordinované vykonávanie zintenzívnených úradných kontrol znáša prevádzkovateľ zodpovedný za zásielky, ktoré sú predmetom týchto kontrol.

               Článok 8
               Zásielky vylúčené z koordinovaného vykonávania zintenzívnených úradných kontrol

               1.
                     Príslušné orgány môžu vylúčiť zásielku z koordinovaného vykonávania zintenzívnených úradných kontrol, ak má byť zamietnutý jej vstup do Únie v súlade s článkom 66 ods. 1 nariadenia (EÚ) 2017/625 z iných dôvodov, než je porušenie pravidiel, na základe ktorého sa vykonávajú koordinované zintenzívnené úradné kontroly.

               2.
                     Príslušné orgány zaznamenajú v systéme IMSOC dôvody, prečo bola vybraná zásielka vylúčená z koordinovaného vykonávania zintenzívnených úradných kontrol v súlade s odsekom 1.

               Článok 9
               Nadobudnutie účinnosti a uplatňovanie

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Uplatňuje sa od 14. decembra 2019.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 7. 11. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 95, 7.4.2017, s. 1.

                     (2)

                        Nariadenie Komisie (ES) č. 2073/2005 z 15. novembra 2005 o mikrobiologických kritériách pre potraviny (Ú. v. EÚ L 338, 22.12.2005, s. 1).

                     (3)

                        Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

                     (4)

                        Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

                     (5)

                        Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat (právna úprava v oblasti zdravia zvierat) (Ú. v. EÚ L 84, 31.3.2016, s. 1).